B4-0835, 0863, 0865 και 0868/98

Ψήφισμα σχετικά με την παγκόσμια οικονομική και χρηματοπιστωτική κρίση

Το Ευρωπαϊκό Κοινοβούλιο,

- έχοντας υπόψη τις συζητήσεις του, της 28ης Ιανουαρίου 1998, σχετικά με τη χρηματοπιστωτική κρίση στη Νοτιοανατολική Ασία,

- έχοντας υπόψη το ψήφισμά του της 12ης Μαρτίου 1998, σχετικά με τη διαδικασία της ASEM (σχέσεις Ευρώπης - Ασίας) ((ΕΕ C 104 της 6.4.1998, σελ. 217)),

- έχοντας υπόψη τη δήλωση των Υπουργών Οικονομικών και των διοικητών Κεντρικών Τραπεζών της Ομάδας G-7, της 14ης Σεπτεμβρίου 1998,

Α. εκφράζοντας τη βαθύτατη ανησυχία του για το γεγονός ότι, μετά την υποτίμηση του ταϊλανδικού μπάχτ, τον Ιούνιο του 1997, η χρηματοπιστωτική κρίση διαδόθηκε από τη Νοτιοανατολική Ασία στην Ανατολική Ασία, την Ιαπωνία, τη Ρωσία και τη Λατινική Αμερική,

Β. λαμβάνονοντας υπόψη ότι η χρηματοπιστωτική κρίση μετεξελίσσεται σε παγκόσμια οικονομική κρίση με σοβαρές πολιτικές και κοινωνικές συνέπειες σε πολλές χώρες,

1. ανησυχεί με το γεγονός ότι οι χρηματοπιστωτικές αγορές είναι πλέον παγκοσμιοποιημένες και δεν υπόκεινται σε αποτελεσματική διεθνή ρύθμιση και εποπτεία; υπογραμμίζει την ανάγκη ύπαρξης αποτελεσματικών διεθνών οργάνων ρύθμισης και εποπτείας; πιστεύει ότι κάτι τέτοιο μπορεί να επιτευχθεί με την αναθεώρηση του ρόλου των υπαρχόντων θεσμών, περιλαμβανομένων του ΔΝΤ, της ΤΔΠ και του ΠΟΕ; καλεί τη διεθνή κοινότητα να αναλάβει την αναθεώρηση αυτή επειγόντως;

2. υπογραμμίζει πως η περαιτέρω απελευθέρωση του εμπορίου και των διακρατικών επενδύσεων παραμένει ο καλύτερος τρόπος για την αντιμετώπιση της κρίσης και επαναλαμβάνει τη δέσμευσή του για αρμονική ανάπτυξη των διεθνών εμπορικών σχέσεων στα πλαίσια μιας οικονομίας του ελεύθερου κόσμου;

3. επαναλαμβάνει την άποψή του, την οποία ήδη εξέφρασε στο προαναφερθέν ψήφισμά του της 12ης Μαρτίου 1998, ότι το Συμβούλιο και η Επιτροπή θα πρέπει να υποβάλουν προτάσεις με στόχο τη ρύθμιση του διεθνούς οικονομικού και χρηματοπιστωτικού συστήματος, ώστε να προληφθεί η επανάληψη μιας παρόμοιας κρίσης; οι προτάσεις αυτές θα πρέπει να περιλαμβάνουν:

- τη μεταρρύθμιση των διεθνών χρηματοπιστωτικών οργανισμών, ώστε να αναλάβουν ευρύτερες αρμοδιότητες εποπτείας και να προωθηθεί η διαφάνεια στις δραστηριότητες των αγορών, ιδιαίτερα όσον αφορά προδιαγραφές για τη διάδοση στοιχείων που σχετίζονται με χρηματοπιστωτικές πληροφορίες;

- τη δημοσίευση βελτιωμένων και πληρέστερων οικονομικών πληροφοριών, ούτως ώστε οι κεφαλαιαγορές να εργάζονται καλύτερα και με μεγαλύτερη διαφάνεια;

- τη βελτίωση της ποιότητας της εποπτείας του χρηματοπιστωτικού τομέα, τόσο από την πλευρά του δανειστή όσο και από εκείνην του δανειζομένου, τελειοποιώντας τους δείκτες κινδύνου των χρηματοπιστωτικών συναλλαγών και επεκτείνοντας την εποπτεία στα μη τραπεζικά ιδρύματα;

- τη βελτίωση της ρύθμισης του τραπεζικού τομέα και των ελέγχων στο βραχυπρόθεσμο δανεισμό και την κερδοσκοπία;

4. πιστεύει ότι, στο πλαίσιο των παγκοσμιοποιημένων χρηματοπιστωτικών αγορών, ο έλεγχος των κεφαλαίων δεν αποτελεί μακροπρόθεσμη λύση αλλά αναγνωρίζει ότι, δεδομένης της τρέχουσας ασταθούς πολιτικής κατάστασης, ίσως αποβούν αναγκαίοι οι έλεγχοι βραχυπρόθεσμα για την προστασία της ρωσικής οικονομίας και του ρωσικού λαού,

5. αναγνωρίζει τους κινδύνους που συνεπάγεται η λήψη προστατευτικών μέτρων επί της κίνησης κεφαλαίων ή του εμπορίου ως γενικού κανόνα για την επίλυση των οικονομικών και χρηματοπιστωτικών προβλημάτων;

6. υπογραμμίζει ότι η ΕΕ έχει ήδη συμβάλει σημαντικά στα δάνεια που χορήγησε το ΔΝΤ στην Ασία και ότι μπορεί να συνεχίσει να διαδραματίζει σημαντικό ρόλο σ'αυτόν τον τομέα; εκτιμά ότι οι προκαταρκτικές εργασίες για την καθιέρωση του ευρώ θα μπορούσαν νσ συμβάλουν στην αποφυγή της νομισματικής αστάθειας στη ζώνη ευρώ και υπογραμμίζει ότι με μια ενιαία νομισματική πολιτική, οι χώρες της ζώνης ευρώ θα μπορούσαν να παίξουν σημαντικό ρόλο στην αναζήτηση λύσης στις χρηματοοικονομικές κρίσεις που αναστατώνουν την παγκόσμια οικονομία;

7. υπό την έννοια αυτή, επισημαίνει ότι πρέπει να δοθεί η μεγαλύτερη δυνατή σημασία στην κατάλληλη διεθνή εκπροσώπηση της περιοχής ευρώ και των συμφερόντων της ΕΕ, ειδικότερα σε ό,τι αφορά τα διεθνή θεσμικά όργανα,

8. επισημαίνει ότι η τύχη της παγκόσμιας οικονομίας εξαρτάται τώρα σε μεγάλο βαθμό από τις οικονομικές εξελίξεις στις ΗΠΑ και την ΕΕ και ότι η ύφεση στις οικονομίες αυτές θα είχε καταστροφικές συνέπειες για την παγκόσμια παραγωγικότητα; τονίζει, κατά συνέπεια, τη σημασία του στενού συντονισμού της νομισματικής πολιτικής ανάμεσα στο ΕΣΚΤ και το Federal Reserve System των ΗΠΑ προκειμένου να αποτραπούν λάθη στην νομισματική πολιτική που θα μπορούσαν να ζημιώσουν τις τρέχουσες αναπτυξιακές προοπτικές,

9. επισημαίνει την προθυμία της ΕΕ να προσφέρει στις ενδιαφερόμενες χώρες την τεχνική ή οποιαδήποτε άλλη μορφή βοήθειας χρειασθούν;

10. εκφράζει την ελπίδα ότι θα εξετασθούν σοβαρά οι προτάσεις μεταρρύθμισης που περιγράφονται στο ψήφισμα αυτό, κατά τη συνάντηση της Ομάδας των 22 περισσότερο ανεπτυγμένων βιομηχανικά και αναδυόμενων οικονομιών, η οποία έχει προγραμματιστεί για τις αρχές Οκτωβρίου 1998;

11. προτείνει τη διεξαγωγή ουσιαστικού διαλόγου μεταξύ Κοινοβουλίου, Συμβουλίου και Επιτροπής, τους επόμενους μήνες για τον προσδιορισμό της διαρκούς συμβολής της ΕΕ στην υπόθεση της παγκόσμιας οικονομικής και χρηματοπιστωτικής μεταρρύθμισης;

12. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις της Ομάδας των 22 ισχυρότερων οικονομικά χωρών και στους Προέδρους του ΔΝΤ και της Παγκόσμιας Τράπεζας.